— Ва ўсе 10 мінскіх школ мы выязджаем з установачнымі семінарамі, — адзначыла загадчыца кафедры асноў дэфекталогіі ўніверсітэта В.В.Радыгіна. — Наша мэта — дапамагчы з праграмным забеспячэннем, а таксама правесці інструктаж спецыялістаў, якія будуць ажыццяўляць тэхнічнае суправаджэнне дыстанцыйных курсаў. Мы праводзім сустрэчы — педагагічныя студыі — з калектывамі школ па тэме “Настаўнік як арганізатар сумеснага навучання і выхавання вучняў ва ўмовах інклюзіі”. Падчас заняткаў акцэнтуем увагу на адрозненні інклюзіўнай адукацыі ад інтэграванага навучання і выхавання, адзначаем перавагі інклюзіі, вызначаем веды, уменні і навыкі, якімі павінны валодаць настаўнікі інклюзіўных класаў. Пры гэтым даведваемся аб цяжкасцях, з якімі сутыкаюцца педагогі пры выкладанні ў класах сумеснага навучання, перадаём ім адпаведную літаратуру. Акрамя таго, ад універсітэта па пытаннях, звязаных з гэтым праектам, працуюць кансультанты.